**Informācija par skolēnu zinātniskās pētniecības darbu izstrādi** (izmantota Rudītes Haheles grāmata *Skolēna zinātniski pētnieciskā darbība*. Rīga: RaKa, 2005. 68 lpp. 9984-15-767-9) un **VISC ZPD vadlīnijas**

**Noformēšana**

* Raksta uz baltas A4 lapas vienas puses datorrakstā.
* Attālumi no lapas visām malām ir 2,5 cm.
* Virsrakstos vārdus neīsina, nedala pārnešanai jaunā rindā.un nepasvītro.
* Darba nosaukuma un virsrakstu beigās neliek punktu.
* Darba daļas - saturu, anotācijas, ievadu, secinājumus, izmantotās literatūras sarakstu -**nenumurē**. Numurē tikai nodaļas un apakšnodaļas un nav ieteicams veidot vairāk kā 3 līmeņu apakšnodaļas.
* Jaunā lappusē sāk darba galvenās daļas. Nodaļas un apakšnodaļas turpina rakstīt aizsāktajā lappusē. Lappusi nebeidz ar virsrakstu.
* Kārtas numurs (ja ir) un nosaukums daļām, nodaļām, apakšnodaļām tāds pats kā satura rādītājā.
* Intervāls starp rindkopas rindiņām – 1; fonts – Times New Roman; burtu lielums tekstā – 12, virsrakstā – 14 vai 16 (treknrakstā); burtu krāsa – melna. **Rindkopu sāk ar atkāpi**.
* Lapas neliek *kabatiņās*. Darbu ieliek vāciņos ar stiprinātāju.
* Darbā **diagrammas, shēmas, zīmējumi, fotoattēli** ir attēli. Zem attēla raksta numuru un nosaukumu (slīprakstā), un tekstā uz to ir atsauce, piemēram, skat.1.attēlu.

 

 *1.att. Traktors*

* **Tabulai** numuru raksta augšējā labajā stūrī (slīprakstā), un tekstā uz to ir atsauce, piem., skat. 1.tabulu. Tabulas nosaukumu raksta ar lielo burtu treknrakstā un centrē virs tabulas.

*1.tabula*

**Izglītības līmeņa salīdzinājums**

|  |  |  |  |
| --- | --- | --- | --- |
|  |  |  |  |
|  |  |  |  |

* Vienā lappusē vajadzētu būt ne vairāk kā divām tabulām vai attēliem.
* Fotogrāfija ir oriģinālattēls, tāpēc norāda tās nosaukumu, bet iekavās raksta autoru , piem., 2.att. Lubānas ezers. (Foto autore R.Hakele.)
* Saīsinājumu sarakstā saīsinājumus, simbolus, speciālos terminus raksta stabiņā, kura kreisajā pusē alfabēta secībā saīsinājums, labajā – skaidrojums.
* Nav pieļaujamas pareizrakstības kļūdas. Atsevišķos gadījumos pamanīto kļūdu drīkst labot ar korektoru un melnu pildspalvu.

**Struktūra**

* Titullapa (paraugu skat. 1.pielikumā).
* Anotācija.
* Abstract.
* Satura rādītājs.
* Ievads.
* Darba satura daļas (literatūras apskats / teorētiskā daļa, metožu apraksts, rezultātu apkopojums un analīze).
* Secinājumi.
* literatūras saraksts.
* Saīsinājumu un speciālo terminu skaidrojumi (ja tādi ir).
* Pielikumi (ja nepieciešams).

**Pētījuma metodes**

**Vispārteorētiskās pētīšanas metodes –**zinātniskās literatūras analīze filozofijā, psiholoģijā, pedagoģijā u.c., kā arī starptautiskās pieredzes analīze**.**

**Empīriskās - datu vākšanas metodes (**novērošana, pārrunas, intervijas, situāciju analīze u.c.) – datu apstrādes statistiskās metodes (matemātiski statistiskās datu apstrādes metodes, aprakstošā statistika (tabulas, grafiki) u.c**.**

**Salīdzinošā jeb komparatīvā metode**- paredz līdzīgā un atšķirīgā, vecā un jaunā salīdzināšanu un analīzi. Tiek salīdzināti vairāku datu kopums, lai iegūtu secinājumus. Piemēram, esat salīdzinājis vairākus dokumentus, novērtējot kurš labāks, atbilstošāks utt.

**Vēsturiskā metode** - kāda procesa pētīšana no pirmsākumiem, parādot tā attīstību un dažādus apstākļus, kas ietekmē procesu.

**Sistēmiskās analīzes metode** - paredz jebkuru jautājumu uzskatīt par sistēmu, ko jānorobežo pēc noteiktiem kritērijiem no citām sistēmām, paredzot tajā sīkākus jautājumus un savstarpējās sakarības.

**Statistiskā datu apstrādes metode** nozīmē to, ka tiek apstrādāti (analizēti, vērtēti, interpretēti) kādu skaitlisku datu kopums, izmantojot kādu no statistiskajām metodēm (korelāciju, faktoru analīze, aprakstošā statistika, utt.)

**Aprakstošā metode j**eb monogrāfiskā – tiek veikta parādības detalizēta izpēte, apkopojot informāciju un pamatojoties uz daudzveidīgas literatūras apskatu, raksturojot ne vien parādību pašreizējo stāvokli, bet arī to, kādas pārmaiņas notikušas laika gaitā;

**Sintēzes metode** – atsevišķi pētāmā objekta elementi tika apvienoti vienotā veselumā, lai pētītu to kopsakarības.

**Eksperimentālā**pētījuma metode - ar kuras palīdzību pierāda cēloņsakarības starp parādībām. Ar eksperimenta palīdzību pārbauda hipotēzes patiesumu vai nepatiesumu. Eksperimenta priekšrocība pār citām pētniecības metodēm ir tā precizitāte - uzmanīgi kontrolējot notiekošo, pētnieks veic kādu noteiktu darbību un izmēra šīs darbības rezultātu. Eksperimentam ir jābūt atkārtojamam. Tas nozīmē, ka jebkuram citam pētniekam tādos pašos apstākļos būtu jāiegūst tāds pats rezultāts.

**Tēma un nosaukums**

Nosaukumā – problēma, aktualitāte, mērķis. Apzināties pētījuma robežas. Kurā sekcijā / mācību priekšmetā darbs tiks pieteikts.

**Sekcijas**

Vidusskolu audzēkņu zinātniski pētnieciskā darbība (ZPD) tiek īstenota kā mācību metode Talsu 2.vidusskolā, veicot pētījumu dažādās

• humanitāro zinātņu sekcijās:
latviešu valodniecība,
latviešu literatūras zinātne un vēsture,
cittautu valodniecība (angļu, krievu, vācu u.c.) un ārzemju literatūras zinātne un vēsture,
mākslas zinātne (glezniecība, tēlniecība, arhitektūra, dizains, etnogrāfija),
kulturoloģija,
psiholoģija,
pedagoģija.
• sociālo zinātņu sekcijas:
socioloģija,
ekonomika,
politoloģija,
vēsture (arī kultūrvēsturiskais mantojums),
filozofija,
tieslietas.
• dabas zinātņu sekcijas:
matemātika,
fizika,
inženierzinātne,
ķīmija,
bioloģija,
vides zinātne,
zemes zinātnes,
informātika,
astronomija,
veselības zinātne.

**Anotācija**

Anotācijas mērķis ir dot vispārīgu priekšstatu par darba saturu, lai lasītājs varētu lemt par nepieciešamību iepazīties ar šo darbu dziļāk. Anotācija īsi un skaidri atbild uz šādiem jautājumiem:

1) kāds ir darba mērķis;

2) kas darīts mērķa sasniegšanai;

3) kādi ir pētījuma galvenie rezultāti?

Anotācijas apjoms – **ne vairāk par pusi lappuses**. Parasti darba anotāciju raksta pašās beigās, kad ir noformulēti visi secinājumi. Taču nav vēlams anotāciju veidot, kompilējot vai īsinot ZPD pamattekstu.

**Anotācija svešvalodā** (*Abstract*)

Skolēnu ZPD ir nepieciešama arī anotācija kādā no Eiropas Savienības valodām. Pašlaik angļu valoda ir dominējošā starptautiskās akadēmiskās vides valoda, taču ir pieļaujami izņēmumi. Anotācijas sākumā ir jāiekļauj ZPD virsraksta tulkojums. Tālākajam tekstam ir jābūt latviešu valodā rakstītās anotācijas precīzam tulkojumam.

**Abas anotācijas var tikt ievietotas vienā ZPD lapā.**

**Satura rādītājs**

ZPD satura rādītājā (tā virsraksts – Saturs) tiek uzskaitītas visas darba teksta nodaļas, apakšnodaļas un pielikumi. Jānumurē tikai darba satura pamatdaļas (ievadam, secinājumiem, literatūras sarakstam numura nav). Jābūt uzskatāmai virsrakstu un apakšvirsrakstu hierarhiskajai struktūrai, norādītiem darba lappušu numuriem, kuros virsraksti atrodami.

**Ievads**

ZPD ievads pamato temata izvēli. Tajā tiek paskaidrota temata aktualitāte un pētījuma problēma. Der paturēt prātā, ka darba lasītājs vēl nav pazīstams ar visām pētījuma niansēm, tādēļ nevajag kautrēties izklāstīt arī šķietami vienkāršus apsvērumus. Atkarībā no pētījuma specifikas ievadā tiek formulēts darba mērķis un pētījuma jautājums vai hipotēze. Tam seko izvirzītā mērķa sasniegšanai veicamo darba uzdevumu uzskaitījums.

**Darba satura daļas**

Ievadam seko ZPD nodaļas, kas apraksta izvirzītās problēmas izpēti, secīgi un strukturēti atklājot, kā pētījumā ir rasta atbilde uz pētījuma jautājumu, kā risināti darba uzdevumi vai pierādīta hipotēze. ZPD nodaļas ietver šos komponentus: literatūras apskats (pētījuma teorētiskais pamatojums), metožu apraksts, iegūtie rezultāti un to analīze.

Nodaļu nosaukumiem var lietot gan formālos (“Literatūras apskats”, “Metode”, Rezultāti”, “Analīze”), gan izvēlētajam darba tematam atbilstošus vai zinātņu nozarē tradicionāli lietotus nosaukumus. Katrai no nodaļām, ja nepieciešams, var būt izvērsta apakšstruktūra.

**Literatūras apskats** Literatūras apskatā koncentrēti apkopo un analizē galvenos jau publicēto pētījumu rezultātus par izvēlēto tematu. Tajā tiek atklāti dažādi viedokļi, uzskati, koncepcijas, tās salīdzinot, kritiski izvērtējot. Vērtējumam jābūt pamatotam.

Tas ir iepriekš zināmā apraksts vai teorija – tiek dots problēmas stāvokļa novērtējums publicētajos materiālos, koncepciju salīdzinājums. kas jau veikts šīs problēmas risinājumā:

* ko pēta izvēlētās parādības, procesa saturā
* kādas ir dažādu autoru pieejas problēmas risināšanā
* kas šajos jautājumos palicis neizpētīts

Te kritiski jāvērtē, jāizsaka savas domas, jāpamato arī sava nostāja. Izmantot 3.personas formu: autors konstatē..... tiek analizēts......... veiktie pētījumi pierāda........ ).

 Ieteicamais apjoms – 1/3 daļa no kopapjoma (bez pielikuma).

**Metode** Šajā nodaļā apraksta izvēlētās pētījuma datu vākšanas un analīzes metodes. Tam seko metodes izvēles pamatojums un pētījuma veikšanas detalizēts apraksts, tostarp izmantotie tehniskie palīglīdzekļi un ierobežojumi. Nepieciešamības gadījumā jāapraksta arī datu ievākšanas procedūra, pētījuma dalībnieki, ar pētījuma ētiku saistītie jautājumi.

**Rezultāti** Rezultātu aprakstā tiek dots visu darbā iegūto rezultātu apkopojums. Visbiežāk to ir lietderīgi veikt tabulu vai grafiku formā. Jāapraksta arī visi novērojumi, kas veikti, lietojot izvēlētās metodes.

**Analīze** Analīze jeb pētījuma rezultātu interpretācija ir visoriģinālākā darba daļa. Tajā aprakstīta darbā iegūto datu apstrāde, novērojumu vai efektu skaidrojumi un analīze, kā arī rezultātu salīdzinājums ar citu autoru publicētajiem datiem.

**Secinājumi**

Secinājumiem jāsatur jauna, skolēna pētījumā iegūta informācija. Secinājumi izriet no pētījumā iegūtajiem rezultātiem un to analīzes. Secinājumiem jāsniedz atbilde uz pētījuma jautājumu vai jāapstiprina (vai jānoraida) hipotēze. Ja kāds uzdevums darba gaitā nav izpildīts (vai izpildīts daļēji), tad jākomentē iemesli.

Secinājumus numurē, lai pārskatāmāk. Raksta katru jaunā rindā. Secinājumos neatkārto vispārzināmus apgalvojumus. Secinājumi satur jaunu, pētījumos gūtu informāciju. Secinājumi veido atbildi uz ievadā izvirzīto mērķi un uzdevumiem.

**Atsauces**

Atsauces lieto, ja tiek izmantots citāts (pēdiņās!) vai kāda autora izstrādāti attēli (tabulas, diagrammas utt.), vai skaitliskie dati, vai izklāstīti kāda autora uzskati, vai pieminēts pētījums, raksts. Nedrīkst izmantot citātus un tekstus, faktus bez atsauces. Atsauces uz pielikumiem atbilst pielikumu numerācijai (secībai).

 Iespējams izmantot dažādus atsauču veidus. Piemēros – 2 veidi.

1. Zemsvītras atsauces. Pēc citāta raksta kārtas ciparu šajā lapā. Zem svītras pieraksts atbilstoši literatūras saraksta veidošanas prasībām. Paraugu skat. 5. pielikumā.
2. Numeratīvā metode. Pēc, piem., citāta iekavās kā pirmo norāda avota numuru literatūras sarakstā, liek komatu, tad norāda lappuses: „Citāts.” (5, 161-162)

**Literatūras saraksts**

Literatūras sarakstā iekļauj visus darbā pieminētos pētījumus vai avotus un tikai tos. Tiem jābūt sakārtotiem alfabēta vai citēšanas secībā (atkarīgs no zinātņu jomas), numurētiem un jāsatur precīza bibliogrāfiska norāde tā, lai katra literatūras saraksta vienība būtu nepārprotami identificējama un atrodama. Jānorāda autors (-i), publicēšanas gads, darba nosaukums, publicēšanas vieta, izdevējs. Saraksta un atsauču noformēšanai var izvēlēties kādu no standartiem, bet izvēlētā noformējuma lietojumam jābūt konsekventam (t. i., visā darbā jālieto viena veida bibliogrāfiskais noformējums). ZPD tekstā uz katru no literatūras sarakstā norādītajiem avotiem ir jābūt vismaz vienai atsaucei.

Būtu jāizvairās no populāriem nezinātniskiem resursiem, tostarp internetā atrodamās informācijas, kas izvietota dažādu produktu ražotāju vai pārdevēju vietnēs, interneta dienasgrāmatās

**Pielikumi**

Pielikumi jāpievieno tikai nepieciešamības gadījumā, t. i., ja tajos iekļautie materiāli veido patstāvīgu vākumu, kas savukārt ir oriģināls darba papildinājums un pētījuma daļa. Pielikumā var iekļaut:

● neaizpildītu aptaujas anketas paraugu, intervijas jautājumus;

● autora izstrādātos metodiskos materiālus vai darba lapas;

● arhīva dokumentu kopijas;

● apjomīgas tabulas, attēlus, kartes un citus materiālus, kas apgrūtinātu ZPD pamatteksta uztveri;

● skices vai rasējumus;

● lauka pētījumos – paraugu ievākšanas vietu precīzas ģeogrāfiskās koordinātes,

● u. tml.

Pielikumiem piešķir nosaukumus

 Pielikumus numurē (parasti lapas augšējā labajā stūrī: *3.pielikums*.) Pielikumi neietilpst darba lappušu kopējā skaitā.

 Katram attēlam (tabula, shēma utt.) ir nosaukums un numurs (skat. iepriekš!).

 Dokumenti, fotogrāfijas – tikai kopijas.

 Pievieno aptaujas lapas paraugu, anketu apkopojuma tabulu.

 Apjoms – ne vairāk kā 1/3 no pārējā darba.

Talsu 2. vidusskola

**Darba virsraksts**

Zinātniskās pētniecības darbs [sekcijas nosaukums] sekcijā

Darba autors [-e/ -i/ -es]

**[Vārds, Uzvārds],** 12.e klase

Darba vadītājs

mag. philol., dipl. iur. **Jānis Egle,**

Talsu 2. vidusskolas skolotājs

Talsi 2018

­­­

2.pielikums

**Anotācijas paraugs**

Latvāņi, to izplatības ierobežošana. Linda Smeltere, Monta Smone, darba vadītāja Valmieras Pārgaujas ģimnāzijas bioloģijas skolotāja mag. biol. Rudīte Hahele.

Darbā analizēts - Latvāņu vispārīgais raksturojums. Latvāņu bīstamība. Darba drošība, apkarojot latvāņu audzes. Latvāņu izmantošanas iespējas. Latvāņu ierobežošanas iespējas.

Darba mērķis:

Noskaidrojot latvāņu izplatību Latvijā, izzināt, cik efektīvi ir pašreizējie zinātnieku izstrādātie ieteikumi latvāņu apkarošanā.

**Pētījumā secināts**, ka pēc vairāku gadu zinātniskajiem pētījumiem nav atrasti efektīvi latvāņu iznīcināšanas paņēmieni Latvijā. Latvāņu pārsteidzoši ātrā izplatība dažos rajonos jau nopietni apdraud lauksaimniecībā izmantojamās platības. Latvāņu audzes sastopamas pat pilsētās, nopietni apdraudot gan pieaugušo, gan īpaši bērnu veselību,jo saskarsme ar latvāņiem rada ilglaicīgas brūces un paliekošas rētas. Tā ir kļuvusi par grūti apkarojamu un bīstamu nezāli, jo pašlaik ir izgājusi ārpus cilvēku kontroles.

3.pielikums

**Satura rādītāja noformēšanas paraugs**

(nodaļu un apakšnodaļu skaits ir individuāls katram pētījumam)

Saturs

**Anotācija** 3

**Ievads** 4

**1. Nodaļas nosaukums** 5

1.1.Apakšnodaļas nosaukums 6

1.2.Apakšnodaļas nosaukums 7

**2. Nodaļas nosaukums** 9

2.1.Apakšnodaļas nosaukums 10

2.2.Apakšnodaļas nosaukums 11

**3. Nodaļas nosaukums** 13

**4. Pētījuma rezultātu analīze** 16

4.1.Apakšnodaļas nosaukums 17

4.2.Apakšnodaļas nosaukums 20

**Secinājumi** 25

**Izmantotie informācijas avoti** 26

**Pielikums** 27

4.pielikums

**Ievada paraugs**

**Darba tēma.** Malārija Latvijā un pasaulē.

*Pamato tēmas izvēli, aktualitāti, oriģinalitāti, novitāti, problēmu, tās atrisināšanas nepieciešamību.*

**Darba mērķis.** Iepazīties un izpētīt saslimšanas iespējas ar malāriju Latvijā un izstrādāt ieteikumus nepieciešamajai profilaksei.

**Hipotēze. Paaugstinoties klimata temperatūrai, iespējama saslimšana ar malāriju arī Latvijā.**

**Darba uzdevumi.**

1. Noskaidrot malārijas odu izplati, attīstības fāzes un to attīstību Latvijā.
2. Uzzināt inficēšanās iespējas ar malāriju, malārijas profilaksi un ārstēšanu saslimšanas gadījumā.
3. Informēt savus skolas biedrus un skolotājus par malāriju, malārijas odiem Latvijā un nepieciešamo profilaksi.
4. Konsultēties ar ārsti infekcionisti..., NVVC biologu..., NVVC potēšanas kabineta ārsti....

5.pielikums

**Zemsvītras atsauces**

Latvāņus ir iespējams iznīdēt ar īpašu paņēmienu, pārdurot tā saknes ar īpašu no lāpstas kāta izgatavotu duramo 10cm zem augsnes virskārtas, tādā veidā iznīcinot to dzinumus, kas spēj pārziemot. Tāds process jāveic vietās, kur nevar izmantot tehniku, tas sezonā jāatkārto vismaz 2-3 reizes. Vēl nelielās platībās latvāņus var pārsegt ar melno polietilēna plēvi vai citādāku plēvi, kas nelaiž cauri gaismu. Mazāk efektīgs paņēmiens ir bieža latvāņu appļaušana ar krūmgriezi, trimeri vai izkapti, lielāka uzmanība jāpievērš darba aizsardzībai. Appļaušana jāveic vidēji ik pēc 2-3 nedēļām.[[1]](#footnote-1)

No 5 līdz 10 dienām pēc appļaušanas iesaka veikt apstrādi ar herbicīdiem. Bet vietās, kur latvāņi ieauguši krūmos un mežos, iesaka lietot krūmu pļāvējus- smalcinātājus, ja krūmu stumbru diametrs nepārsniedz 4-5 cm. Kur krūmu stumbrs pārsniedz šo diametru, var lietot muguras smidzinātājus vai plecā nēsājamos rokas krūmgriežus.[[2]](#footnote-2)

6. pielikums

**Bibliogrāfisko norāžu piemēri**

**Grāmatas apraksta shēma:**

**N.p.k. Uzvārds, vārds vai iniciālis. *Grāmatas nosaukums*. Izdošanas vieta: izdevniecība, izdošanas gads. Kopējais lappušu skaits. ISBN numurs.**

3. Baltakmens, R. *Latvietis un viņa zirgi*. Rīga: Valters un Rapa, 2000. 282 lpp. ISBN 9984-59-540-4

**Ja atsaucēs izmantoti viena autora divi darbi, kuri izdoti vienā gadā, tad tos izmantoto avotu sarakstā apzīmē ar mazajiem burtiem (a, b):**

1. Repše, G. (2000a) *Īkstīte*. Rīga: Pētregailis, 2000. 182 lpp.
2. Repše, G. (2000b) *Tuvplāni.* Rīga: Jumava, 2000. 130 lpp.

**Ja izdevumā netiek norādīts autors, tad bibliogrāfisko norādi veido pēc izdevuma nosaukuma:**

*Lielā ilustrētā enciklopēdija*. Rīga: Zvaigzne ABC, 1996. 660 lpp. ISBN 9984-04-190-5

**Ja par izdevumu atbildīgs sastādītājs vai redaktors, šos apzīmējumus īsina (red. vai sast.):**

Grants, G. (sast.) *Latvijas selekcionāru ziedi*. Rīga: Jumava, 1999. 159 lpp. ISBN 9984-05-201-X

Strazds, M. (red.) *Latvijas ūdeņu putni*. Rīga: Jāņa sēta, 1999. 208 lpp. ISBN 9984-9180-4-1

**Ja grāmatai ir divi vai trīs autori, tad raksta tādā secībā, kādā tie minēti izdevuma titullapā, starp autoriem liekot komatu:**

Nagle, E., Gribuste, R. *Bioloģija 9.klasei*. Rīga: Lielvārds, 2003. 192 lpp. ISBN 9984-11-072-9

**Ja grāmatai ir vairāk nekā trīs autori, norādi veido pēc nosaukuma (norāda visus vai pirmos trīs autorus, pārējos aizstājot ar „u.c.”:**

*Siguldas novadmācība*. Berga, I,. Ceske, E., Čekstere, I. u.c. Rīga: Preses nams, 2002. 186 lpp. ISBN 9984-19-250-4

**Rakstu krājuma apraksta shēma:**

**N.p.k. Autora uzvārds, vārds vai iniciālis. Raksta nosaukums. No: *Grāmatas nosaukums*. Izdošanas vieta: izdevniecība, izdošanas gads. Raksta ietverošās lappuses. Standartnumurs.**

Martinsone, K. Adekvāts pašvērtējums – optimālais pašizjūtas un savas identitātes apzināšanās garants. No: *Personības pašizjūta un identitāte*. Rīga: Mācību apgāds NT, 1998, 27.-39. lpp. ISBN 9984-671-47-5

**Žurnāla raksta apraksta shēma:**

**Autora uzvārds, vārds vai iniciālis. Raksta nosaukums. Izdevuma nosaukums, Sējums (numurs), gads,** **raksta ietverošās lappuses. Standartnumurs.**

Kuzmanis, J. Dzīvās dabas monstri. *Terra*, septembris/oktobris, 2005, 14.-17. lpp. ISSN 1407-7191

**Laikraksta raksta apraksta shēma:**

**Autora uzvārds, vārds vai iniciālis. Raksta nosaukums. Laikraksta nosaukums, Numurs, gads,** **raksta ietverošās lappuses. Standartnumurs.**

Zālīte, Z. Eitanāzija. Palīdzība vai slepkavība? *Diena*, Nr.250, 2005, 1.oktobris, 3 lpp. ISSN 1407-1290

**Materiāli no interneta:**

**Autora uzvārds, vārds vai iniciālis, *Publikācijas nosaukums*. Kvadrātiekavās norāde par elektroniskā resursa veidu. Kvadrātiekavās datums, kad interneta resurss skatīts. Piezīme par publikācijas pieeju internetā.**

Suler, J. *The psyhology of cyberspace* [online]. [Cited 06.10.2002]. Available: <http://www.rider.edu/users/suler/psycyber/psycyber.html>

*Latvijas augi un sēnes* [tiešsaiste]. [Skatīts 01.10.2005]. Pieejams: <http://www.latvijas.daba.lv/augi_senes/>

**Nepublicētie materiāli – maģistru, bakalauru darbi:**

Hahele, R. *Lubāna ūdensputnu ornitofauna* : maģistra darbs. Daugavpils Universitāte. Daugavpils, 1994. 144 lpp.

**Vairāksējumu izdevumi:**

Ziedonis,I.Raksti.Rīga:Nordik,1998,9.sēj.,397lpp.ISBN 9984-510-263

1. Latvijas daba. Rīga: Preses nams, 1995, 89.-90.lpp. [↑](#footnote-ref-1)
2. Turpat. [↑](#footnote-ref-2)